pythainlp/thailaw-v1.0 huggingface dataset:
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ. 4/2544

เรื่อง   หลักเกณฑ์และระยะเวลาในการประกาศรายการ

และเปิดเผยข้อมูลเกี่ยวกับบริษัทหลักทรัพย์

  
 

                    อาศัยอํานาจตามความในมาตรา 108  แห่งพระราชบัญญัติหลักทรัพย์และตลาดหลักทรัพย์ พ.ศ. 2535  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ให้ยกเลิกประกาศสํานักงานคณะกรรมการ ก.ล.ต.  เรื่อง หลักเกณฑ์และระยะเวลาในการประกาศรายการและเปิดเผยข้อมูลเกี่ยวกับบริษัทหลักทรัพย์  ลงวันที่ 18 พฤษภาคม พ.ศ. 2535


ข้อ ๒ ให้บริษัทหลักทรัพย์ปิดประกาศรายการต่อไปนี้ไว้ในที่เปิดเผยภายในสํานักงานทุกแห่งของบริษัทหลักทรัพย์ที่ใช้ติดต่อกับประชาชน

                    (1) ใบอนุญาตหรือสําเนาใบอนุญาตให้ประกอบธุรกิจหลักทรัพย์

                    (2) งบการเงินและรายงานของผู้สอบบัญชี พร้อมหมายเหตุประกอบงบการเงินของงวดการบัญชีหลังสุดที่ถูกต้องครบถ้วนและตรงต่อความเป็นจริง

                    ในกรณีที่มีการเปลี่ยนแปลงข้อมูลที่จัดให้มีตามวรรคหนึ่ง ให้บริษัทหลักทรัพย์แก้ไขข้อมูลนั้นให้ถูกต้องครบถ้วนและตรงต่อความเป็นจริงโดยพลัน


ข้อ ๓ ประกาศนี้ให้ใช้บังคับตั้งแต่วันที่ 1 มกราคม พ.ศ. 2544 เป็นต้นไป


ผู้มีอํานาจลงนาม - ประกาศ  ณ   วันที่   11  มกราคม  พ.ศ. 2544

 

 

 

                                                     (นายประสาร  ไตรรัตน์วรกุล)

                                                               เลขาธิการ

                                  สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สจ. 53/2544

เรื่อง  แบบคําขออนุญาตให้เสนอขายหลักทรัพย์ที่ออกใหม่ต่อกรรมการหรือพนักงาน 

และเอกสารหลักฐานประกอบคําขออนุญาต

                              

          อาศัยอํานาจตามความในข้อ 6 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 36/2544  เรื่อง การเสนอขายหลักทรัพย์ที่ออกใหม่ต่อกรรมการหรือพนักงาน ลงวันที่ 19 ตุลาคม พ.ศ. 2544   สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้ และในแบบท้ายประกาศนี้

          (1) ให้นําบทนิยามตามข้อ 3 แห่งประกาศคณะกรรมการกํากับหลักทรัพย์และตลาดหลักทรัพย์ที่ กจ. 36/2544  เรื่อง การเสนอขายหลักทรัพย์ที่ออกใหม่ต่อกรรมการหรือพนักงาน  ลงวันที่ 19 ตุลาคม พ.ศ. 2544  มาใช้บังคับกับประกาศนี้ และแบบท้ายประกาศนี้

          (2) “ประกาศที่ กจ. 36/2544”  หมายความว่า  ประกาศคณะกรรมการกํากับหลักทรัพย์และตลาดหลักทรัพย์  ที่ กจ. 36/2544  เรื่อง การเสนอขายหลักทรัพย์ที่ออกใหม่ต่อกรรมการหรือพนักงาน  ลงวันที่ 19 ตุลาคม พ.ศ. 2544

          (3) “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ให้บริษัทที่ประสงค์จะขออนุญาตเสนอขายหลักทรัพย์ที่ออกใหม่ตามประกาศที่ กจ. 36/2544 ยื่นคําขออนุญาตตามแบบ 35-ESOP ท้ายประกาศนี้ และเอกสารหลักฐานดังต่อไปนี้จํานวนหนึ่งชุด

          (1) เอกสารสรุปรายละเอียดหรือโครงการเกี่ยวกับการเสนอขายหลักทรัพย์ต่อกรรมการหรือพนักงาน

          (2) สําเนาหนังสือนัดประชุมผู้ถือหุ้นของผู้ขออนุญาต และสําเนามติที่ประชุมผู้ถือหุ้นที่อนุมัติให้ผู้ขออนุญาตเสนอขายหลักทรัพย์ที่ออกใหม่ต่อกรรมการหรือพนักงาน

          (3) สําเนาหนังสือรับรองกระทรวงพาณิชย์

          (4) สําเนาข้อบังคับบริษัทที่กระทรวงพาณิชย์รับรอง

          (5) สําเนาสัญญาให้บุคคลอื่นมีอํานาจเด็ดขาดในการบริหารงาน (ถ้ามี)

          ในกรณีที่ผู้ขออนุญาตเป็นบริษัทมหาชนจํากัดตามข้อ 4(3) แห่งประกาศที่ กจ. 36/2544 ที่เป็นบริษัทย่อยของบริษัทตามข้อ 4(1) หรือข้อ 4(2) แห่งประกาศที่ กจ. 36/2544 ให้ยื่นเอกสารดังต่อไปนี้เพิ่มเติมด้วย

          (1) สําเนาหนังสือนัดประชุมผู้ถือหุ้นของบริษัทตามข้อ 4(1) หรือข้อ 4(2) แห่งประกาศที่ กจ. 36/2544

          (2) สําเนามติที่ประชุมผู้ถือหุ้นของบริษัทตามข้อ 4(1) หรือข้อ 4(2) แห่งประกาศที่ กจ. 36/2544 ซึ่งออกเสียงเห็นชอบด้วยกับการเสนอขายหลักทรัพย์ของบริษัทตามข้อ 4(3) แห่งประกาศที่ กจ. 36/2544


ข้อ ๓ ประกาศนี้ให้มีผลใช้บังคับตั้งแต่วันที่  16  พฤศจิกายน พ.ศ. 2544  เป็นต้นไป 


ผู้มีอํานาจลงนาม - ประกาศ  ณ   วันที่  11  พฤศจิกายน  พ.ศ. 2544

 

 

                                                         (นายประสาร ไตรรัตน์วรกุล)

                                                                    เลขาธิการ

                                      สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 35/2544

เรื่อง   รายละเอียดของโครงการจัดการกองทุนรวมมีประกัน

  
 

          อาศัยอํานาจตามความในมาตรา 118(1)  แห่งพระราชบัญญัติหลักทรัพย์และตลาดหลักทรัพย์ พ.ศ. 2535   สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

          “กองทุนรวมมีประกัน”  หมายความว่า  กองทุนรวมที่บริษัทจัดการจัดให้มีบุคคลที่ประกันต่อผู้ถือหน่วยลงทุนซึ่งได้ถือหน่วยลงทุนจนครบตามระยะเวลาที่กําหนดว่าจะได้รับชําระเงินลงทุน หรือเงินลงทุนและผลตอบแทน จากการไถ่ถอนหรือการขายคืนหน่วยลงทุน แล้วแต่กรณี  ตามจํานวนเงินที่ประกันไว้

          “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม

          “โครงการ”  หมายความว่า  โครงการจัดการกองทุนรวมมีประกัน

          “ผู้ประกัน”  หมายความว่า  ผู้ที่ทําสัญญาประกันเพื่อผูกพันตนต่อผู้ถือหน่วยลงทุนของกองทุนรวมมีประกัน 

          “เงินลงทุน”  หมายความว่า  เงินค่าซื้อหน่วยลงทุนในกรณีกองทุนเปิดหรือเงินค่าจองซื้อหน่วยลงทุนในกรณีกองทุนปิด โดยไม่รวมค่าธรรมเนียมการขายหน่วยลงทุนตามที่กําหนดไว้ในโครงการ (ถ้ามี)

          “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ รายละเอียดของโครงการจัดการกองทุนรวมมีประกันที่บริษัทจัดการจัดทําขึ้นเพื่อใช้ในการยื่นคําขอจัดตั้งกองทุนรวมมีประกัน ให้เป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์  เรื่อง รายละเอียดของโครงการจัดการกองทุนรวม ลงวันที่ 18 พฤษภาคม พ.ศ. 2535  หรือประกาศสํานักงานคณะกรรมการกํากับหลักทรัพย์และตลาดหลักทรัพย์  เรื่อง รายละเอียดของโครงการจัดการกองทุนรวมประเภทรับซื้อคืนหน่วยลงทุน พ.ศ. 2536  ลงวันที่ 6 สิงหาคม พ.ศ. 2536  แล้วแต่กรณี และให้มีรายละเอียดของโครงการเพิ่มเติมตามที่กําหนดในข้อ 3


ข้อ ๓ ให้บริษัทจัดการแสดงรายละเอียดของโครงการ ดังต่อไปนี้เพิ่มเติม 

          (1) รายละเอียดเกี่ยวกับผู้ประกัน เช่น

               (ก) ชื่อ และที่อยู่ของผู้ประกัน

               (ข) ประเภท และการประกอบธุรกิจของผู้ประกัน

               (ค)  ฐานะทางการเงิน และผลการดําเนินงานของผู้ประกัน

               (ง)  ผลการจัดอันดับความน่าเชื่อถือของผู้ประกัน

               (จ)  สิทธิ หน้าที่ และความรับผิดชอบของผู้ประกัน

          (2)  รายละเอียดเกี่ยวกับการประกัน เช่น

               (ก)  จํานวนเงินลงทุนที่ประกัน และผลตอบแทนที่ประกัน (ถ้ามี)

               (ข)  ระยะเวลาการประกัน และวันครบกําหนดระยะเวลาการประกันแต่ละงวด (ถ้ามี)

               (ค) วันที่ผู้ถือหน่วยลงทุนจะได้รับชําระเงินลงทุน หรือเงินลงทุนและผลตอบแทน ตามที่ประกันไว้  ทั้งนี้ ภายใน 5 วันทําการนับแต่วันที่ขายคืนหน่วยลงทุนกรณีกองทุนเปิด หรือภายใน 30 วันนับแต่วันไถ่ถอนหน่วยลงทุนกรณีเลิกกองทุนรวม แล้วแต่กรณี

               (ง) ผลของการขายคืนหน่วยลงทุนก่อนครบกําหนดระยะเวลาการประกัน

               (จ) ผลของการขายคืนหรือไถ่ถอนหน่วยลงทุนเมื่อครบกําหนดระยะเวลาการประกันในกรณีที่มูลค่าหน่วยลงทุนสุทธิสูงกว่ามูลค่าที่ประกัน

               (ฉ) การจัดให้มีผู้ประกันรายใหม่ และการดําเนินการของบริษัทจัดการในกรณีที่ไม่สามารถจัดให้มีผู้ประกันรายใหม่ได้


ข้อ ๔ ประกาศนี้ให้ใช้บังคับตั้งแต่วันที่  16 กันยายน พ.ศ. 2544 เป็นต้นไป


ผู้มีอํานาจลงนาม - ประกาศ  ณ   วันที่  29  สิงหาคม  พ.ศ. 2544

 

 

(นายประสาร  ไตรรัตน์วรกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 38/2544

เรื่อง   การให้บริษัทจัดการหยุดรับคําสั่งซื้อ

หรือคําสั่งขายคืนหน่วยลงทุนของกองทุนเปิด

                                                           

          ตามที่ได้มีการก่อวินาศกรรมในประเทศสหรัฐอเมริกา ซึ่งมีผลกระทบต่อระบบเศรษฐกิจและการซื้อขายหลักทรัพย์ในประเทศสหรัฐอเมริกาและประเทศอื่น ๆ และอาจส่งผลกระทบต่อระบบการเงินของประเทศไทยได้ ดังนั้น เพื่อคุ้มครองประโยชน์ของผู้ถือหน่วยลงทุน และเพื่อรักษาเสถียรภาพทางเศรษฐกิจและการเงินของประเทศ รวมทั้งเพื่อรักษาเสถียรภาพในระบบตลาดการเงิน อาศัยอํานาจตามความในข้อ 30  แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 16 ธันวาคม พ.ศ. 2541  สํานักงานคณะกรรมการกํากับหลักทรัพย์และตลาดหลักทรัพย์จึงมีคําสั่งให้บริษัทจัดการหยุดรับคําสั่งซื้อหรือคําสั่งขายคืนหน่วยลงทุนของกองทุนเปิดในวันที่ 12 กันยายน พ.ศ. 2544 เป็นเวลา 1 วัน 


ผู้มีอํานาจลงนาม - ประกาศ   ณ  วันที่  12  กันยายน   พ.ศ.  2544

 

 

 

                                                               (นายประสงค์  วินัยแพทย์)

                                                                         รองเลขาธิการ

                                                                 รักษาการแทนเลขาธิการ

                                                สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 40/ 2544

เรื่อง  หลักเกณฑ์และวิธีการในการพิจารณาวัตถุประสงค์หลักในการ

  ให้คําแนะนําทางวิทยุกระจายเสียง วิทยุโทรทัศน์ หรือหนังสือพิมพ์

 

  
                    อาศัยอํานาจตามความในข้อ 2(3)(ค) แห่งประกาศคณะกรรมการกํากับหลักทรัพย์และตลาดหลักทรัพย์  ที่ กน. 22/2544  เรื่อง การกําหนดลักษณะการให้คําแนะนําแก่ประชาชนที่ไม่ถือเป็นการประกอบธุรกิจหลักทรัพย์ประเภทการเป็นที่ปรึกษาการลงทุน (ฉบับที่ 2)ลงวันที่ 14 กันยายน พ.ศ. 2544  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

                    “การให้คําแนะนํา”  หมายความว่า  การให้คําแนะนําไม่ว่าโดยทางตรงหรือทางอ้อมเกี่ยวกับคุณค่าของหลักทรัพย์หรือความเหมาะสมในการลงทุนที่เกี่ยวกับหลักทรัพย์นั้น หรือที่เกี่ยวกับการซื้อหรือขายหลักทรัพย์ใด ๆ 


ข้อ ๒ การให้คําแนะนําทางวิทยุกระจายเสียง วิทยุโทรทัศน์ หนังสือพิมพ์ หรือสิ่งพิมพ์อื่นใด ในกรณีดังต่อไปนี้ ไม่ถือว่ามีวัตถุประสงค์หลักในการให้คําแนะนํา

                    (ก) กรณีเป็นการให้คําแนะนําในรายการใดรายการหนึ่งทางวิทยุกระจายเสียงหรือวิทยุโทรทัศน์ และช่วงเวลาในการให้คําแนะนําน้อยกว่ากึ่งหนึ่งของช่วงเวลาทั้งหมดของรายการนั้น 

                    (ข) กรณีเป็นการให้คําแนะนําทางหนังสือพิมพ์ และเนื้อที่ที่ใช้ในการให้คําแนะนําน้อยกว่ากึ่งหนึ่งของเนื้อที่ทั้งหมดของหนังสือพิมพ์ฉบับนั้น เว้นแต่หนังสือพิมพ์ดังกล่าวมีการแบ่งแยกออกเป็นส่วนต่าง ๆ เช่น การเมือง เศรษฐกิจ เป็นต้น เนื้อที่ที่ใช้ในการให้คําแนะนําต้องน้อยกว่ากึ่งหนึ่งของเนื้อที่ทั้งหมดของส่วนนั้น ๆ 

                    กรณีการให้คําแนะนําปรากฏในบทความหรือคอลัมน์ที่แบ่งแยกเนื้อที่อย่างชัดเจน ไม่ว่าหนังสือพิมพ์ดังกล่าวจะมีการแบ่งแยกออกเป็นส่วนหรือไม่ก็ตาม ให้นับเนื้อที่ทั้งหมดของบทความหรือคอลัมน์นั้นเป็นเนื้อที่ในการให้คําแนะนํา 

                    ช่วงเวลาทั้งหมดของรายการตาม (ก) และเนื้อที่ทั้งหมดของหนังสือพิมพ์หรือของส่วนของหนังสือพิมพ์ตาม (ข) ไม่นับรวมช่วงเวลาและเนื้อที่ที่ใช้ในการโฆษณา


ข้อ ๓ ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2544  เป็นต้นไป


ผู้มีอํานาจลงนาม - ประกาศ   ณ  วันที่  24  กันยายน  พ.ศ. 2544

 

 

 

                                                        (นายประสาร   ไตรรัตน์วรกุล)

                                                                    เลขาธิการ

                                      สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 28/2544

เรื่อง   การจัดทํารายงานเกี่ยวกับการเป็นตัวแทนสนับสนุน

 

  
                    อาศัยอํานาจตามความในข้อ 20(3) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 3/2544 เรื่อง หลักเกณฑ์ เงื่อนไข และวิธีการขายหรือรับซื้อคืนหน่วยลงทุน และการตั้งตัวแทนสนับสนุน ลงวันที่ 2 กุมภาพันธ์ พ.ศ. 2544 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

                    “บุคคลที่ได้รับความเห็นชอบ” หมายความว่า  บุคคลที่ได้รับความเห็นชอบจากสํานักงานให้ทําหน้าที่ขายหรือรับซื้อคืนหน่วยลงทุนหรือเป็นตัวแทนสนับสนุน

                    “ตัวแทนสนับสนุน” หมายความว่า  บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุน

                    “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม

                    “สถาบันฝึกอบรม”  หมายความว่า  สถาบันพัฒนาบุคลากรธุรกิจหลักทรัพย์ และสถาบันฝึกอบรมอื่นที่สํานักงานให้การยอมรับ

                    “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ให้บุคคลที่ได้รับความเห็นชอบที่เป็นนิติบุคคลจัดทําและส่งรายงานเกี่ยวกับการเป็นตัวแทนสนับสนุนดังต่อไปนี้ให้สํานักงาน

  
                    (1) รายงานวันเริ่มและวันสิ้นสุดการปฏิบัติหน้าที่ขายหรือรับซื้อคืนหน่วยลงทุนของพนักงานในสังกัดของตนที่เป็นบุคคลที่ได้รับความเห็นชอบให้สํานักงานภายในสามวันนับแต่วันที่พนักงานเริ่มหรือสิ้นสุดการปฏิบัติหน้าที่ดังกล่าว โดยจัดส่งข้อมูลผ่านระบบงานอิเล็กทรอนิกส์ที่สํานักงานจัดไว้ และนําส่งเอกสารที่มีข้อมูลเช่นเดียวกับที่ได้ส่งผ่านระบบงานอิเล็กทรอนิกส์ให้สํานักงานภายในวันทําการถัดจากวันที่ได้จัดส่งข้อมูลผ่านระบบดังกล่าว

                    (2) รายงานรายชื่อพนักงานในสังกัดของตนที่ผ่านการอบรมความรู้เกี่ยวกับการทําหน้าที่ขายหรือรับซื้อคืนหน่วยลงทุนหรือการเป็นตัวแทนสนับสนุนจากสถาบันฝึกอบรม หรือตามหลักสูตรที่สํานักงานให้ความเห็นชอบ (refresher course)โดยจัดทําเป็นรายไตรมาสและจัดส่งให้สํานักงานภายในวันที่สิบห้าของเดือนถัดไป


ข้อ ๓ ประกาศนี้ให้ใช้บังคับตั้งแต่วันที่ 1 มกราคม พ.ศ. 2545 เป็นต้นไป


ผู้มีอํานาจลงนาม - ประกาศ   ณ  วันที่  12  กรกฎาคม  พ.ศ. 2544 

 

 

 

(นายประสาร  ไตรรัตน์วรกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ. 6/2544

เรื่อง   การยื่นรายงานการประกอบธุรกิจหลักทรัพย์ประเภท

การจัดจําหน่ายหลักทรัพย์อันเป็นตราสารแห่งหนี้

 

  
 

                    อาศัยอํานาจตามความในมาตรา 109  แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ประกอบกับข้อ 1(3) แห่งประกาศคณะกรรมการกํากับหลักทรัพย์และตลาดหลักทรัพย์  เรื่อง หลักเกณฑ์ และกําหนดเวลาในการยื่นรายงานของบริษัทหลักทรัพย์  ลงวันที่ 18 พฤษภาคม พ.ศ. 2535  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 11/2543  เรื่อง การยื่นรายงานการประกอบธุรกิจหลักทรัพย์ประเภทการจัดจําหน่ายหลักทรัพย์อันเป็นตราสารแห่งหนี้  ลงวันที่ 14 มีนาคม พ.ศ. 2543


ข้อ ๒ ในประกาศนี้

                    “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๓ ให้ผู้ได้รับใบอนุญาตประกอบธุรกิจหลักทรัพย์ประเภทการจัดจําหน่ายหลักทรัพย์ที่จํากัดเฉพาะหลักทรัพย์อันเป็นตราสารแห่งหนี้ดังต่อไปนี้  จัดทํารายงานการจัดจําหน่ายหลักทรัพย์อันเป็นตราสารแห่งหนี้ ตามแบบ 116-1  ที่แนบท้ายประกาศนี้เป็นรายปี โดยให้ยื่นรายงานดังกล่าวต่อสํานักงานภายในวันที่ 31 มกราคมของปีถัดไป

                    (1) ธนาคารพาณิชย์ตามกฎหมายว่าด้วยการธนาคารพาณิชย์

                    (2) บริษัทเงินทุนหรือบริษัทเครดิตฟองซิเอร์ตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ หรือ

                    (3) สถาบันการเงินที่มีกฎหมายจัดตั้งขึ้นโดยเฉพาะ

                    ทั้งนี้ ให้ผู้ที่มีหน้าที่ยื่นรายงานตามวรรคหนึ่ง ยื่นรายงานดังกล่าวต่อสํานักงาน สําหรับกรณีที่ไม่มีธุรกรรมการจัดจําหน่ายหลักทรัพย์อันเป็นตราสารแห่งหนี้เกิดขึ้นในปีดังกล่าวด้วย


ข้อ ๔ ให้ผู้ได้รับใบอนุญาตประกอบธุรกิจหลักทรัพย์ประเภทการจัดจําหน่ายหลักทรัพย์ที่มีหน้าที่ต้องจัดทําและยื่นรายงานการจัดจําหน่ายหลักทรัพย์อันเป็นตราสารแห่งหนี้ตามแบบ สง.6 หรือรายงานการจัดจําหน่ายตราสารแห่งหนี้ของภาครัฐตามแบบ  63-1  ตามประกาศสํานักงานคณะกรรมการกํากับหลักทรัพย์และตลาดหลักทรัพย์  ที่ สธ. 11/2543  เรื่อง การยื่นรายงานการประกอบธุรกิจหลักทรัพย์ประเภทการจัดจําหน่ายหลักทรัพย์อันเป็นตราสารแห่งหนี้  ลงวันที่ 14 มีนาคม พ.ศ. 2543  ยังคงมีหน้าที่ต้องจัดทําและยื่นรายงานดังกล่าวสําหรับธุรกรรมที่เกิดขึ้นก่อนวันที่ประกาศนี้มีผลใช้บังคับต่อสํานักงานตามประกาศฉบับดังกล่าวด้วย


ข้อ ๕ ประกาศนี้ให้ใช้บังคับตั้งแต่วันที่ 1 มกราคม พ.ศ. 2544 เป็นต้นไป


ผู้มีอํานาจลงนาม - ประกาศ  ณ   วันที่  11   มกราคม  พ.ศ. 2544

 

 

                                                        (นายประสาร  ไตรรัตน์วรกุล)

                                                                   เลขาธิการ

                                     สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 9/2544

เรื่อง   หลักเกณฑ์ เงื่อนไข และวิธีการจัดหาผลประโยชน์จาก

อสังหาริมทรัพย์ของกองทุนรวมอสังหาริมทรัพย์และสิทธิเรียกร้อง

---------------------------------  
 

อาศัยอํานาจตามความในข้อ 17 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 54/2543 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 26 ตุลาคม พ.ศ. 2543  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

“ประกาศ ที่ กน. 54/2543”  หมายความว่า  ประกาศคณะกรรมการกํากับหลักทรัพย์และตลาดหลักทรัพย์ ที่ กน. 54/2543  เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 26 ตุลาคม พ.ศ. 2543

“กองทุนรวม”  หมายความว่า  กองทุนรวมประเภทไม่รับซื้อคืนหน่วยลงทุนที่บริษัทจัดการจัดตั้งขึ้นเพื่อจําหน่ายหน่วยลงทุนแก่ผู้ลงทุนสถาบัน  โดยมีวัตถุประสงค์หลักในการนําเงินที่ได้รับจากการจําหน่ายหน่วยลงทุนไปซื้อหรือเช่าอสังหาริมทรัพย์ และจัดหาผลประโยชน์จากอสังหาริมทรัพย์ดังกล่าว หรือลงทุนในสิทธิเรียกร้องหรือในทรัพย์สินอื่นเพื่อแก้ไขปัญหาในระบบสถาบันการเงิน   

“บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม

“สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ การจัดหาผลประโยชน์จากอสังหาริมทรัพย์ของกองทุนรวมนอกจากที่กําหนดไว้ในข้อ 17 แห่งประกาศ ที่ กน. 54/2543 โดยการให้เช่าพื้นที่และมีการจัดหาผลประโยชน์โดยการให้บริการประกอบด้วย เช่น เซอร์วิซ อะพาร์ตเมนท์ (service apartment)  บริษัทจัดการจะกระทําได้ก็ต่อเมื่อกองทุนรวมมีรายได้จากการให้เช่าพื้นที่เพียงอย่างเดียวไม่น้อยกว่าร้อยละแปดสิบของรายได้ทั้งหมดที่ได้จากการจัดหาผลประโยชน์จากอสังหาริมทรัพย์นั้นในรอบปีการเงินใด ๆ 

ให้บริษัทจัดการรายงานผลการดําเนินงานเกี่ยวกับการจัดหาผลประโยชน์ตามวรรคหนึ่งของแต่ละอาคารให้สํานักงานทราบภายในหกสิบวันนับตั้งแต่วันถัดจากวันสิ้นรอบปีการเงินของกองทุนรวม

ในการจัดหาผลประโยชน์จากอสังหาริมทรัพย์ตามวรรคหนึ่ง หากกองทุนรวมมีรายได้จากการให้เช่าพื้นที่น้อยกว่าที่กําหนดไว้  บริษัทจัดการต้องดําเนินการให้ผู้ประกอบกิจการรายอื่นนําอสังหาริมทรัพย์ดังกล่าวไปจัดหาผลประโยชน์ หรือจําหน่ายอสังหาริมทรัพย์ดังกล่าว หรือเลิกกองทุนรวม ทั้งนี้ ภายในหกสิบวันนับตั้งแต่วันถัดจากวันสิ้นรอบปีการเงินของกองทุนรวม และแจ้งให้สํานักงานทราบภายในสิบห้าวันนับตั้งแต่วันถัดจากวันที่บริษัทจัดการได้ดําเนินการดังกล่าวแล้วเสร็จ


ข้อ ๓ ประกาศนี้ให้ใช้บังคับตั้งแต่วันที่ 16 กุมภาพันธ์ พ.ศ. 2544 เป็นต้นไป


ผู้มีอํานาจลงนาม -  ประกาศ   ณ  วันที่  5  กุมภาพันธ์   พ.ศ. 2544

 

 

 

(นายประสาร  ไตรรัตน์วรกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 16/2545

เรื่อง หลักเกณฑ์เงื่อนไข และวิธีการจัดหาผลประโยชน์จาก

อสังหาริมทรัพย์ของกองทุนรวมอสังหาริมทรัพย์และสิทธิเรียกร้อง

(ฉบับที่ 2)

----------------------------------

อาศัยอํานาจตามความในข้อ 17 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 54/2343 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์และสิทธิเรียกร้อง ลงวันที่ 26 ตุลาคม พ.ศ. 2543 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้

ข้อ 1 ให้ยกเลิกความในวรรคหนึ่งของข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 9/2544 เรื่อง หลักเกณฑ์ เงื่อนไข และวิธีการจัดหาผลประโยชน์จากอสังหาริมทรัพย์ของกองทุนรวมอสังหาริมทรัพย์และสิทธิเรียกร้อง ลงวันที่ 5 กุมภาพันธ์ พ.ศ. 2544 และให้ใช้ความต่อไปนี้แทน

"ข้อ 2 การจัดหาผลประโยชน์จากอสังหาริมทรัพย์ของกองทุนรวมนอกจากที่กําหนดใว้ในข้อ 17 แห่งประกาศ ที่ กน. 54/2543 โดยการให้เช่าพื้นที่และมีการจัดหาผลประโยชน์โดยการให้บริการประกอบด้วย เช่น เซอร์วิซ อะพาร์ตเมนท์ (service apartment) บริษัทจัดการจะกระทําได้ก็ต่อเมื่อกองทุนรวมมีรายได้จากการให้เช่าพื้นที่ไม่น้อยกว่าร้อยละแปดสิบของรายได้ทั้งหมดที่ได้จากการจัดหาผลประโยชน์จากอสังหาริมทรัพย์นั้นในรอบปีการเงินใด ๆ ทั้งนี้ รายได้จากการให้เช่าพื้นที่ดังกล่าวให้รวมถึงรายได้จากการให้เช่าเครื่องใช้และอุปกรณ์ตกแต่งที่เกี่ยวเนื่องโดยตรงจากการให้เช่าพื้นที่นั้นด้วย เช่น ชุดรับแขก ชุดครัว เครื่องปรับอากาศ เป็นตัน"

ข้อ 2 ประกาศนี้ให้ใช้บังคับตั้งแต่วันที่ 16 มีนาคม พ.ศ. 2545 เป็นต้นไป

ประกาศ ณ วันที่ 5 มีนาคม พ.ศ. 2545

(นายประสาร ไตรรัตน์วรกุล)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์

ลงประกาศในราชกิจจานุเบกษา ฉบับทั่วไป เล่ม 119 ตอนพิเศษ 21ง ลงวันที่ 7 มีนาคม พ.ศ. 2545
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 17/2544

เรื่อง  การกําหนดอันดับความน่าเชื่อถือสําหรับหลักทรัพย์และ

ทรัพย์สินที่กองทุนสํารองเลี้ยงชีพที่มีนโยบายการลงทุน

ในทรัพย์สินที่มีความเสี่ยงต่ําสามารถลงทุนได้

  
 

                    อาศัยอํานาจตามความในข้อ 6/2 วรรคสอง วรรคสาม และวรรคสี่ แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 14/2543  เรื่อง หลักเกณฑ์ เงื่อนไข และวิธีการจัดการกองทุนส่วนบุคคล ลงวันที่ 4 เมษายน พ.ศ. 2543  ซึ่งแก้ไขเพิ่มเติมโดยประกาศคณะกรรมการกํากับหลักทรัพย์และตลาดหลักทรัพย์ ที่ กน. 4/2544 เรื่อง หลักเกณฑ์ เงื่อนไข และวิธีการจัดการกองทุนส่วนบุคคล (ฉบับที่ 3) ลงวันที่ 2 กุมภาพันธ์ พ.ศ. 2544   สํานักงานคณะกรรมการกํากับหลักทรัพย์และตลาดหลักทรัพย์ ออกข้อกําหนดไว้ดังต่อไปนี้


ข้อ ๑ ในประกาศนี้ 

                    “บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนส่วนบุคคล

                    “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ หลักทรัพย์และทรัพย์สินตามข้อ 6/2 (2) (3) (4) (5) (6) และ (7) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 14/2543  เรื่อง หลักเกณฑ์ เงื่อนไขและวิธีการจัดการกองทุนส่วนบุคคล ลงวันที่ 4 เมษายน พ.ศ. 2543  ซึ่งแก้ไขเพิ่มเติมโดยประกาศคณะกรรมการกํากับหลักทรัพย์และตลาดหลักทรัพย์ ที่ กน. 4/2544 เรื่อง  หลักเกณฑ์ เงื่อนไข และวิธีการจัดการกองทุนส่วนบุคคล (ฉบับที่ 3) ลงวันที่ 2 กุมภาพันธ์ พ.ศ. 2544 ที่บริษัทจัดการจะลงทุนในหรือมีไว้เพื่อเป็นทรัพย์สินของกองทุนสํารองเลี้ยงชีพที่มีนโยบายการลงทุนในทรัพย์สินที่มีความเสี่ยงต่ําได้นั้น  ต้องเป็นหลักทรัพย์ ทรัพย์สิน ผู้ออก ผู้รับรอง ผู้รับอาวัล หรือผู้สลักหลังที่ได้รับการจัดอันดับความน่าเชื่อถือในสี่อันดับแรก (category) จากสถาบันจัดอันดับความน่าเชื่อถือที่ได้รับความเห็นชอบหรือได้รับการยอมรับจากสํานักงาน


ข้อ ๓ ประกาศนี้ให้ใช้บังคับตั้งแต่วันที่  1 พฤษภาคม  พ.ศ.  2544 เป็นต้นไป


ผู้มีอํานาจลงนาม - ประกาศ  ณ   วันที่  12  เมษายน  พ.ศ.  2544

 

 

 

                                                      (นายประสงค์  วินัยแพทย์) 

                                                             รองเลขาธิการ

                                                       รักษาการแทนเลขาธิการ

                                 สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์  
ที่ สน.  18/2544  
เรื่อง วิธีการคํานวณมูลค่าเงินทุนและมูลค่าทรัพย์สิน

ของกองทุนส่วนบุคคล

 

          อาศัยอํานาจตามความในข้อ 18 วรรคหนึ่ง แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 14/2543 เรื่อง หลักเกณฑ์ เงื่อนไข และวิธีการจัดการกองทุนส่วนบุคคล  ลงวันที่ 4 เมษายน พ.ศ. 2543  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้  
          “บริษัทจัดการ” หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนส่วนบุคคล  
          “สมาคม” หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน  โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน  
          “สํานักงาน”  หมายความว่า สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ในการคํานวณมูลค่าเงินทุนและมูลค่าทรัพย์สินของกองทุนส่วนบุคคลให้บริษัทจัดการคํานวณตามลักษณะของตลาดซื้อขายหลักทรัพย์และทรัพย์สิน ประเภทหลักทรัพย์และทรัพย์สิน  ทั้งนี้ ให้เป็นไปตามหลักเกณฑ์และวิธีการที่สมาคมกําหนดโดยได้รับความเห็นชอบจากสํานักงาน    
          การกําหนดหลักเกณฑ์และวิธีการของสมาคมให้คํานึงถึงมาตรฐานการบัญชีสําหรับกิจการที่มีธุรกิจเฉพาะด้านการลงทุน


ข้อ ๓ ประกาศนี้ให้ใช้บังคับตั้งแต่วันที่  1 พฤษภาคม  พ.ศ. 2544  เป็นต้นไป


ผู้มีอํานาจลงนาม -           ประกาศ  ณ วันที่   12  เมษายน  พ.ศ. 2544                 

 

 

                                                                 (นายประสงค์  วินัยแพทย์)

                                                                           รองเลขาธิการ  
                                                                      รักษาการแทนเลขาธิการ  
                                            สํานักงานคณะกรรมการกํากับหลักทรัพย์และตลาดหลักทรัพย์